CHG รายได้โตเด่น ดันกำไร Q3 พุ่งกว่า 400% หนุน 9 เดือนแตะ 2.4 พันลบ.
CHG รายงานผลการดำเนินงานงวดไตรมาส 3/64 มีกำไร 1.56 พันลบ. โต 455% จากปีก่อนกำไร 281 ลบ. ส่วนงวด 9 เดือนแตะ 2.39 พันลบ. โต 283% จากปีก่อนกำไร 623 ลบ.
CHG เผยงวดไตรมาส 3/64 มีกำไร 1.56 พันลบ. โต 455% จากปีก่อนกำไร 281 ลบ. ส่วนงวด 9 เดือนแตะ 2.39 พันลบ. โต 283% จากปีก่อนกำไร 623 ลบ.
12 พ.ย. 2564

บริษัท โรงพยาบาลจุฬารัตน์ จำกัด (มหาชน) หรือ CHG รายงานผลประกอบการงวดไตรมาส 3 และงวด 9 เดือนแรกของปี 2564 มีกำไรสุทธิ ดังนี้

ทั้งนี้ในไตรมาส 3 ปี 2564 บริษัทฯ มีรายได้จากการประกอบกิจการโรงพยาบาล 4,390 ล้านบาท เพิ่มขึ้น 2,930 ล้านบาท คิดเป็นอัตราเพิ่มขึ้นร้อยละ 201 เมื่อเทียบกับไตรมาส 3 ปี 2563 รายได้ในกลุ่มผู้ป่วยทั่วไปไตรมาส 3 ปี 2564 เพิ่มขึ้นร้อยละ 32 โดยแยกออกเป็นรายได้จากกลุ่มผู้ป่วยนอก (OPD) เพิ่มขึ้น 126.13 ล้านบาท และรายได้จากกลุ่มผู้ป่วยใน (IPD) เพิ่มขึ้น 140.89 ล้านบาท
โดยสาเหตุหลักที่ส่งผลให้รายได้เพิ่มสูงขึ้นเกิดจากการให้บริการเกี่ยวเนื่องจากโรคโควิด-19 โดยเริ่มตั้งแต่การให้บริการตรวจคัดกรองกับประชาชน ตลอดจนการให้บริการรักษาสำหรับผู้ติดเชื้อด้วยการขยายพื้นที่การให้บริการในส่วนของสถานกักกันโรคที่ร่วมกับทางโรงแรม (ASQ,ALQ) และในไตรมาสนี้มีรายได้เพิ่มเติมจากการให้บริการฉีดวัคซีนทางเลือก (Sinopharm)
ด้านรายได้โครงการประกันสังคมไตรมาส 3 ปี 2564 ลดลงร้อยละ 29 จากไตรมาส 3 ปี 2563 ที่ผ่านมาจำนวนผู้ประกันตนของโรงพยาบาลยังคงเติบโตอย่างต่อเนื่อง แต่ในไตรมาส 3 ปี 2563 มีรายได้เพิ่มเติมจากการได้รับเงินของรายได้ภาระเสี่ยงมากกว่าที่ประมาณการไว้โดยในปีนี้รายได้ส่วนนี้ยังคงค้างชำระอยู่
ขณะที่รายได้จากโครงการภาครัฐอื่นๆ ไตรมาส 3 ปี 2564 เพิ่มขึ้นร้อยละ 2,547 เมื่อเทียบกับไตรมาส 3 ปี 2563 จากการเติบโตที่เพิ่มขึ้นอย่างมีนัยยะสำคัญส่วนใหญ่มาจากรายได้ที่เกี่ยวเนื่องกับโรคโควิด-19 โดยในช่วงไตรมาส 3 เป็นช่วงที่มีการแพร่ระบาดมาก ส่งผลให้มีผู้เข้ารับบริการตรวจคัดกรองเป็นจำนวนมากตลอดจนผู้ติดเชื้อที่ได้เข้ารับการรักษาตั้งแต่ผู้ป่วยไม่มีอาการจนกระทั่งผู้ป่วยที่ติดเชื้อขั้นรุนแรง โดยทางโรงพยาบาลก็ได้เปิดหอผู้ป่วยเฉพาะกิจ (Hospitel) เพิ่มเติม